Lars Løkke med armbind og i grøn uniform. Den lille havfrue, der hamstrer flygtninges vielsesringe til sig og trækker deres guldtænder ud med en tang.

Onsdag gik satiretegnere på aviserne The Guardian og The Independent hårdt til Danmark og de nye asylstramninger, hvor det især har tiltrukket negativ opmærksomhed, at asylansøgere nu skal fratages værdigenstande over 10.000 kroner, når de når til den danske grænse.

Der er ikke længere tvivl om, at Danmark er ude i den største internationale PR-krise siden Jyllands-Posten fik lyst til at trykke nogle tegninger af Muhammed i deres avis.

Ophavsmanden til dårlig omtale

For den almene dansker kan det umiddelbart være svært at finde hoved og hale i det politiske spil, og hvorfor denne vrede og hetz skal ramme lige netop Danmark, som jo ellers er kendt for frisind, det fermenterede køkken og andre gode ting. Hvem har dog haft en interesse i, at Danmark fremstår som et ubehageligt sted, hvor man ikke har lyst til at være?

Nu behøver man dog ikke længere at undre sig, for Mai Mercado fra De Konservative har efterforsket den store gåde og fundet skurken.

Det hele er selvfølgelig Uffe Elbæk fra Alternativets skyld.

»I dag får englænderne så avisen The Guardian med et billede af Lars Løkke som nazist, og det har du en del af skylden for,« skriver Mai Mercado henvendt til Uffe Elbæk i en statusopdatering på sin facebookprofil onsdag eftermiddag.

Denne krises Ahmed Akkari

Mai Mercado har bemærket, hvordan Uffe Elbæk har pustet til ilden og vreden mod Danmark ved angiveligt at have følt den danske regerings behandling af asylansøgere »som et ekko fra 30'erne«.

»Det er ikke bare alternativt – det er skadeligt at sætte så forkerte billeder på Danmark. Og det er en historieløs hån mod ofrene fra nazismen,« fortsætter Mai Mercado, som mener, at det er Uffe Elbæks ansvar at »formidle et rigtigt billede af Danmark, når folk ikke kender vores land«.

»Uffe Elbæk: Du er denne krises Ahmed Akkari,« slutter Mai Mercado sin statusopdatering.

Og her gik folk og sagde, at Alternativet aldrig ville få nogen reel indflydelse. Men der narrede Uffe Elbæk så os alle ved at formå at piske en massiv international kritik af Danmark op.

Nogen vil måske kalde ham landsforræder, men man må give ham, at det faktisk er ganske imponerende for en ny oppositionsleder med ni mandater i ryggen.

Efter EU-afstemningen fik Helle Thorning-Schmidt i en leder i Jyllands-Posten skylden for, at det ikke lykkedes for regeringen at få afskaffet af retsforbeholdet.

Denne gang er det Uffe Elbæk, der får skylden for højrefløjens asylpolitik. Nu bliver det spændende at se, hvilken oppositionsleder, der får skylden for regeringens næste fiasko.

På Twitter er der gået sport i at give flere bud på, hvad der også er Uffe Elbæks skyld:

#uffesskyld-tweets